বিরাট কোহলির মঞ্চে নজর কেড়ে গেল অখ্যাত, অনামী এক বল বয়। 
ভারতের ইনিংস চলাকালীন এমন কাজ করল সেই বল বয়, যার জন্য প্রচারের সমস্ত আলোই গিয়ে পড়ল তার উপরে। টেলিভিশন ক্যামেরায় ধরা হল তাকে। আর তা বুঝতে পেরেই লজ্জায় মাথা নীচু করে ফেলে সেই ছেলেটি। 
উল্লেখ্য, ১৯৮৭ সালের ক্রিকেট বিশ্বকাপে ভারত বনাম ইংল্যান্ড ম্যাচে বল বয় হিসেবে মাঠে উপস্থিত ছিলেন সুযোগ পান। সেদিন কি কেউ বুঝেছিলেন, ভারত-ইংল্যান্ড ম্যাচের সেই বল বয় আজ কিংবদন্তি সচিন তেন্ডুলকর হবেন! তেমনই রবিবার যে বল বয় দর্শকদের দৃষ্টি আকর্ষণ করে নেয়, সেই ছেলেটিও যে ভবিষ্যতে বড় কোনও নাম হবে না, তা কে বলতে পারে! 
ব্যাপারটা কী? রবিবার ভারত-নিউজিল্যান্ড প্রথম ওয়ানডে-তে মুখোমুখি হয়েছিল। কোহলনির অনবদ্য সেঞ্চুরিতেও হার এড়ানো যায়নি। ভারত অধিনায়ক শতরান করায় টপকে গিয়েছেন রিকি পন্টিংকে। এ তো গেল পরিসংখ্যানের কথা। ভারতের ইনিংসের ২৪.২ ওভারের কথা। ব্যাটসম্যান কোহলি। তাঁকে বল করছিলেন ‘ব্ল্যাক ক্যাপস’-এর অ্যাডাম মিলনে। 
মিলনের বল কোহলি লং লেগ-এর উপর দিয়ে ছক্কা হাঁকান। লং লেগে ফিল্ডিং করছিলেন কলিন মুনরো। কোহলির শটের টাইমিং এতটাই ভাল ছিল যে মুনরোর নাগাল এড়িয়ে বল সীমানার বাইরে চলে যায়।  

মুনরো ক্যাচ ধরতে না পারলে কী হবে, এক বল বয় কিন্তু কোহলিকে লুফে নিলেন অনায়াসে। তা-ও আবার একহাতে। কোহলির মারা শট ফলো করছিলেন সেই বল বয়টি। ছেলেটি অনায়াসে ধরে ফেলে ক্যাচ। আর তা দেখে স্থির থাকতে পারেননি ধারাভাষ্যকাররা। প্রাক্তন ক্রিকেটারদের নিয়ে তৈরি ধারাভাষ্যকারের প্যানেল সেই বল বয়ের প্রশংসায় পঞ্চমুখ হয়ে যান। 
 
—ভিডিও ইউটিউবের সৌজন্যে।